Laura Bak Kragelund går i 3.g på Aalborg Handelsgymnasium. I går fik hun nyheden om, at hun til sommer slipper med fire eksamener i stedet for de vanlige syv. - Jeg blev helt vildt glad. Det er så lækkert, siger Laura Bak Kragelund. Det er ikke første gang, politikerne har skåret i antallet af eksamener. Både sidste år og forrige år valgte man at nedsætte antaller af eksamener på grund af corona. En mellemløsning I lighed med de to tidligere år har politikerne valgt en model, hvor man bevarer eksamenerne, men i mindre omfang både for 9. klasse, 10. klasse og 3.g. - Jeg synes, det er en god måde at imødekomme os og lærerne på. Vi er nogle af dem, der er gået glip af mest under nedlukningerne. Så det er fair, at vi skal op til nogle og må undvære nogle, siger Laura Bak Kragelund. Modsat har man i Norge valgt at aflyse alle eksamener, men børne- og undervisningsminister Pernille Rosenkrantz-Theil (S) forklarer til TV2, at situationen i Norge er en anden, fordi de har haft mere massive nedlukninger. - En aflysning har ret drastiske konsekvenser for eleverne. For os er det også vigtigt at sende eleverne videre med en erfaring i at gå til eksamen, siger Pernille Rosenkrantz-Theil til TV2 En bumlet skolegang Selvom landet nu er åbent igen, og restriktionerne er væk, betyder det altså ikke, at sommerens eksamener bliver helt som førhen. Det er nemlig ikke den nuværende situation, der er problemet, men de seneste års undervisning der har været præget af restriktioner. - Det er vigtigt med eksamenstræning. Omvendt skal vi tage højde for, at selv om vi nu står i en normal situation igen, så har særligt 9. klasserne og 3.g'erne haft en meget bumlet skoletid, siger Pernille Rosenkrantz-Theil til TV2. Inden beslutningen om færre eksamener blev offentliggjort, havde Laura Bak Kragelund og hendes klassekammerater også en del bekymringer for, om de ville nå at blive klar til alle eksamenerne. - Det er svært at sige, om det bare er det normale eksamenspres, eller det er på grund af corona, at vi måske ikke har fået den optimale undervisning, siger Laura Bak Kragelund. Manglende eksamenstræning Aftalen er indgået med alle Folketingets partier bag. Selvom man har valgt en mellemløsning, kan det både være godt og skidt for eleverne. - Det kommer meget an på, om ens standpunktkarakterer er gode eller ej. Mange shiner til eksamenerne, så hvis man ikke har mulighed for det, er det lidt sent at forsøge at hæve sin standpunktskarakter nu, siger Laura Bak Kragelund. For hende bliver sommerens eksamener også de første rigtige mundtlige eksamener i gymnasiet, da der også sidste år var skåret i antallet. For landets HF-elever ser prøveplanen ud, som den plejer, men de kan bede om, kun at få fire eksamener. Undervisningsministeren forventer ifølge TV2, at det er sidste gang, Folketinget har ændret på eksamensplaner på grund af corona-ændringer i undervisningen.

Referat:
Et bredt flertal i Folketinget har igen i år aftalt, at landets afgangselever i folkeskoler og gymnasier skal til færre eksamener.